Opozorilna karta verjetnosti pojavljanja erozije 1:25.000

Podatke Opozorilne karte se uporablja za namen opredelitve potrebnosti izdelave natančnejših analiz za podajo mnenja o erozijski ogroženosti na določenem območju.

Zbirko sestavlja več slojev:

Opozorilna karta verjetnosti pojavljanja ploskovne erozije 1:25.000
Opozorilna karta verjetnosti pojavljanja ploskovne erozije 1:25.000 prikazuje delitev teritorija posamezne občine glede na verjetnost pojavljanja ploskovne erozije prsti in preperine. Izdelana je na podlagi modelne napovedi, v katero so vključeni tudi podatki o površinah z obstoječo erozijo (melišča, vršaji, erozijska žarišča, antropogena erozija), ki so bili pridobljeni s pregledom in obdelavo ortofoto posnetkov in topografskih kart ter z neposrednim terenskim kartiranjem. Na opozorilni karti verjetnosti pojavljanja ploskovne erozije v merilu 1 : 25.000 je celoten teritorij obdelane občine prikazan v štirih stopnjah verjetnosti pojavljanja ploskovne erozije. 

Opozorilna karta verjetnosti pojavljanja linijske erozije 1:25.000
Opozorilna karta verjetnosti pojavljanja linijske erozije 1:25.000 prikazuje delitev vodotokov hidrografske mreže posamezne občine glede na verjetnost pojavljanja linijske erozije v strugah. Izdelana je na podlagi modelne napovedi, v katero so vključeni tudi podatki o nekaterih vodnih ureditvah, ki so bili pridobljeni s pregledom in obdelavo ortofoto posnetkov in topografskih kart ter z neposrednim terenskim kartiranjem. Rezultat modelnega izračuna je določitev verjetnosti pojavljanja linijske erozije (erodiranje brežin in dna) v strugah.
Na opozorilni karti verjetnosti pojavljanja linijske erozije v merilu 1:25.000 je hidrografska mreža celotnega teritorija obdelane občine prikazana v štirih stopnjah verjetnosti pojavljanja linijske erozije.

Obstoječa ploskovna kartirana erozija
Območja obstoječe ploskovne kartirane erozije predstavljajo kartirane površine, kjer procesi ploskovne erozije že potekajo oziroma je erozija že prisotna in obsegajo erozijska žarišča, melišča, hudourniške vršaje, prodišča, sipine, zaplavke, antropogeno erozijo. Na teh površinah hkrati potekajo erozijski procesi sproščanja, odplakovanja in odlaganja ali pa prevladujejo procesi odlaganja nanosov oziroma zasipavanja. Površine obstoječe ploskovne erozije so določene z neposrednim terenskim kartiranjem ter s pregledom in z obdelavo ortofoto posnetkov in natančnejših topografskih kart. Na Opozorilni karti verjetnosti pojavljanja ploskovne erozije 1:25.000 so vse površine obstoječe ploskovne kartirane erozije ne glede na vrsto uvrščene oziroma prikazane v najvišji, to je veliki stopnji verjetnosti pojavljanja erozije. 
Opozorilo: Območja obstoječe ploskovne kartirane erozije ne predstavljajo vseh pojavov, ki so na analiziranem območju lahko prisotni, temveč zgolj tiste, ki so bili tekom izdelave nalog evidentirani.
Pristopi klasifikacije površin obstoječe erozije so bili v posameznih nalogah neenotni, zaradi tega sloj predvsem za obdobje 2019-2023 vsebuje določene pomanjkljivosti. 

Sloj z letom izdelave opozorilnih kart erozije in povezavami na poročila
Sloj z letom izdelave opozorilnih kart erozije in povezavami na poročila vsebuje dodatne informacije o Opozorilni karti verjetnosti pojavljanja linijske erozije 1:25.000 in Opozorilni karti verjetnosti pojavljanja ploskovne erozije 1:25.000.

Tags: Erozija, Erozija prsti, Območja nevarnosti naravnih nesreč, Vodna erozija
Organization: MINISTRSTVO ZA NARAVNE VIRE IN PROSTOR, DIREKCIJA REPUBLIKE SLOVENIJE ZA VODE